Ingvaldur Magni Hafsteinsson er Íþróttamaður HSH 2006 Í hálfleik á leik Snæfell - KR í meistaradeildinni sl. fimmtudag voru veittar viðurkenningar til íþróttamanna HSH . Íþróttamaður HSH 2006 er Ingvaldur Magni Hafsteinsson , Snæfelli hann var jafnframt kosinn körfuboltamaður HSH 2006 . Ingvaldur Magni hefur verið máttarstólpi úrvalsdeildarliðs Snæfells í körfuknattleik síðastliðið keppnistímabil . Hann átti mjög gott tímabil með Snæfelli á árinu og er afar öflugur bæði sem varnar - og sóknarleikmaður . Það er ekki síst ástundun og dugnaður sem skilað hefur honum á þann stall sem hann er í dag sem körfuknattleiksmaður í fremstu röð á Íslandi . Ingvaldur Magni er góður og skemmtilegur liðsmaður bæði innan sem utan vallar og afar góð fyrirmynd ungra sem aldinna í hvívetna . Hann var valinn besti varnarleikmaður Íslandsmótsins síðastliðið vor og einnig valinn í fimm manna úrvalslið tímabilsins , af leikmönnum og þjálfurum allra hinna liðanna í úrvalsdeildinni . Betri vitnisburð um árangur er varla hægt að hugsa sér í íþróttum . Aðrir sem hlutu viðurkenningar HSH voru : Blakmaður HSH er Sædís Alda Karlsdóttir , UMFG . Frjálsíþróttamaður HSH er Geirmundur Vilhjálmsson , UMFG . Hestaíþróttamaður HSH er Ísólfur Líndal Þórisson , Snæfellingi . Íþróttamaður fatlaðra hjá HSH er Jón Oddur Halldórsson , Reyni . Knattspyrnumaður HSH er Einar Hjörleifsson , Víkingi . Sundmaður HSH er María Alma Valdimarsdóttir , Snæfelli .